Meridian Spirit beint áðrenn fráferðina úr Sabine Pass í Louisiana í Texas mánadagin. Skulu flyta LNG úr USA til India næstu trý árini Hesin risin er ikki ókendur um okkara leiðir. Hetta er LNG-tangaskipið Meridian Spirit, sum vit nakrar ferðir hava sæð ligið ólastað á Nólsoyarfirði og bíðað eftir flutningsuppgávum úti í stóru verð. Orsøkin til, at teir valdu at koma til Føroya at bíða, var, at fleiri av yvirmonnunum eru føroyingar. Meridian Spirit verður tó neyvan at síggja aftur í Føroyum í bræði, tí næstu trý árini fer tað 285 metrar langa og 43 metrar breiða gasstangaskipið at sigla fast millum USA og India við LNG. Skipið er nú á veg til India á fyrsta túrinum. Teir fóru úr Texas mánadagin. Hetta er liður í einum 20-ára sáttmála millum LNG útflytaran Cheniere Energy, sum hevur høvuðssæti í Houston í Texas, og indiska LNG-marknaðin, sum er ein av heimsins størstu marknaðum á hesum øki. Sáttmálin umfatar 3,5 miljónir tons av LNG um árið. Meridian Spirit fer at sigla til og úr India umvegis Suezveitina. Skipið er bygt í 2010, og skipari er Dánjal Pauli Lisberg úr Havn, ættaður úr Vestmanna.